CELEX: 62020TN0677
Language: et
Date: 2020-11-13 00:00:00
Title: Kohtuasi T-677/20: 13. novembril 2020 esitatud hagi – Ryanair ja Laudamotion versus komisjon

11.1.2021   
            
            
               ET
            
            
               Euroopa Liidu Teataja
            
            
               C 9/31
            
         
      13. novembril 2020 esitatud hagi – Ryanair ja Laudamotion versus komisjon
      (Kohtuasi T-677/20)
      (2021/C 9/45)
      Kohtumenetluse keel: inglise
      
         Pooled
      
      
         Hagejad: Ryanair DAC (Swords, Iirimaa) ja Laudamotion GmbH (Schwechat, Austria) (esindajad: advokaadid E. Vahida, F. Laprévote, V. Blanc, S. Rating ja I. Metaxas-Maranghidis)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada Euroopa Komisjoni 6. juuli 2020. aasta otsus (EL) riigiabi asjas SA.57539 (2020/N) – Austria – COVID-19 – Abi Austrian Airlinesile (1), ja
               
            
                  —
               
               
                  mõista kohtukulud välja Euroopa Komisjonilt.
               
            Ühtlasi palusid hagejad lahendada kohtuasi Euroopa Kohtu põhikirja artiklis 23a ette nähtud kiirendatud menetluses.
      
         Väited ja peamised argumendid
      
      Hagi põhjenduseks esitab hageja viis väidet.
      
                  1.
               
               
                  Esimene väide, et Euroopa Komisjon jättis läbi vaatamata võimaliku abi Lufthansale või Lufthansalt.
               
            
                  2.
               
               
                  Teine väide, et Euroopa Komisjon rikkus ELTL erisätteid ja liidu õiguse üldpõhimõtteid seoses diskrimineerimiskeelu, teenuste osutamise vabaduse ja asutamisvabadusega, millele tugineb liidus lennutranspordi turu liberaliseerimine. Lennutranspordi liberaliseerimine on võimaldanud kasvada tõeliselt üle-euroopalistel odavlennufirmadel. Andes Austriale loa reserveerida abi Austrian Airlinesile, jättis Euroopa Komisjon tähelepanuta kahju, mida COVID-19 kriisist tingitud reisipiirangud niisugustele üle-euroopalistele lennufirmadele põhjustasid.
               
            
                  3.
               
               
                  Kolmas väide, et Euroopa Komisjon kohaldas vääralt ELTL artikli 107 lõike 2 punkti b ja tegi ilmseid hindamisvigu, kui ta kontrollis abi proportsionaalsust võrreldes COVID-19 kriisist tingitud reisipiirangutest põhjustatud kahjuga, eelkõige kui ta järeldas, et kogu kahju, mida COVID-19 kriis AUA-le põhjustas, oli reisipiirangute otsene tagajärg, ega kontrollinud, kas Austrian Airlines oli kõiki välditavaid kulusid leevendanud.
               
            
                  4.
               
               
                  Neljas väide, et vaatamata tõsistele raskustele jättis Euroopa Komisjon ametliku uurimismenetluse algatamata ja rikkus hagejate menetlusõigusi.
               
            
                  5.
               
               
                  Viies väide, et Euroopa Komisjon rikkus oma põhjendamiskohustust.
               
            
         (1)  Euroopa Komisjoni 6. juuli 2020. aasta otsus (EL) riigiabi asjas SA.57539 (2020/N) – Austria – COVID-19 – Abi Austrian Airlinesile (ELT 2020, C 346, lk 2).